钦定古今图书集成/明伦汇编/官常典/第540卷 > 董兴
## 钦定古今图书集成/明伦汇编/官常典/第540卷 > 董兴

按《明外史孙镗传》：“兴，长垣人。初为燕山右卫指挥使，
累迁署都指挥同知。正统中，新建伯李玉等举兴将
才，进署都指挥使，京营管操。复用荐擢署都督佥事，
充右参将，从宁阳侯陈懋讨邓茂七，破馀党于建宁，
进都督同知。”“黄萧养者，南海人，眇一目，有智数为盗，
系都司狱。逾年，所卧竹床忽青渐生叶，其党以为瑞。”
萧养因谋使人潜纳利斧饭中，同系百七十人，悉破
械出，劫库收兵仗，啸众海滨，旬月间至万馀人。围广
州，安乡伯张安、都指挥王清战死。贼众至十馀万，僭
称顺天王，建元，署百官。伪尊其父大纲为太王，立子
贰仔为太子。攻城益急。诏拜兴左副总兵，调江西、两
广军往讨，而以侍郎孟鉴赞理军务。兴用天文生马
轼自随至江西。夜半闻鸡鸣。轼曰：“鸡鸣不以时，由赏
罚不信也。愿公严军令。”兴果锐不能戢下，故以是戒
之。景泰元年二月，师至广州。贼舟千馀艘，势张甚，而
我征兵未至。诸将请济师。轼曰：“广民延颈久矣，所征
狼兵骁悍，往击犹拉朽耳。”兴从之。既而兵大集，进至
大洲头击贼，杀溺死者万馀人，馀多就抚。萧养中流
矢死，函首以献。俘伪太王、太子等，馀党皆伏诛。论功，
进右都督，留镇广东。给事中黄士儁劾兴宽纵，降为
事官。明年复职。久之，召还，分督京营。与曹吉祥结为
姻，冒“夺门”功，封海宁伯。未几充总兵官，镇辽东。予世
券。例革夺门者爵，兴以守边得免。吉祥反诛，乃夺兴
爵，仍右都督，发广西立功。以锦衣吕贵荐，复爵，总兵
宣府，再予世券。宪宗嗣位，罢还。已，停世袭。家居十馀
年卒。

===曹义　施聚===按《明外史孙镗传》：“义字敬方，仪真人。袭职为燕山左
卫指挥佥事，累功至都督佥事，充辽东副总兵，代巫
凯为总兵官。凯，名将，义承其后，廉介有守，辽人安之。
为部下将所讦，诏宥义。兀良哈犯广宁前屯，杀掠百
八十人，诏切责，命王翱往饬军务，结义死罪状。顷之，
义等获犯边孛台等，诏戮于市。自是义数与兀良哈”
战。九年春，会朱勇军夹击，斩获多，进都督同知。十二
年春，出广宁塞，斩兀良哈百馀人，进右都督。十四年
追寇开原塞外。既又出广宁，败寇，擒百馀人，进左都
督。义部将施聚，其先沙漠人，居顺天通州。父忠，为金
吾右卫指挥使，从成祖北征，阵殁。聚嗣职。从北征，擒
可可帖木儿。宣德中，备御辽东，累擢都指挥同知。以
义荐，进都指挥使，守备义州。义与兀良哈战，聚皆从，
累官右都督。景帝立，充右副总兵，仍守义州。也先逼
京师，诏聚与左副总兵焦礼入卫。聚恸哭，即日引兵
西。部下进牛酒，聚却之曰：“天子安在？吾何心飨此。”比
至，寇已退，乃还。而义守辽东脱脱不花以三万骑深
入，毁屯堡八十馀，大掠而去。于谦等请治罪。帝以时
多故，止夺半岁俸。已，寇复入掠，义败之连洲，稍还所
掠人口。寇势盛，义等所获十馀级而已。英宗复辟，召
还。义守辽垂二十年，无大功，聚以勇敢称，官至左都
督。然为义裨帅，未尝特将。值英宗推恩，特封义丰润
伯，聚怀柔伯。义居四年卒。赠侯，谥庄武。继室李氏殉，
诏旌之，孙振嗣。